CELEX: 32020R0750
Language: lt
Date: 2020-06-05 00:00:00
Title: Komisijos įgyvendinimo reglamentas (ES) 2020/750 2020 m. birželio 5 d. kuriuo nustatoma Įgyvendinimo reglamente (ES) 2015/2447 numatyto pereinamojo laikotarpio, per kurį pasirengiama taikyti registruotųjų eksportuotojų sistemą, pratęsimo kai kuriose pagal bendrąją lengvatinių muitų tarifų sistemą lengvatomis besinaudojančiose šalyse procedūra

8.6.2020   
               
               
                  LT
               
               
                  Europos Sąjungos oficialusis leidinys
               
               
                  L 178/21
               
            
         KOMISIJOS ĮGYVENDINIMO REGLAMENTAS (ES) 2020/750
         2020 m. birželio 5 d.
         kuriuo nustatoma Įgyvendinimo reglamente (ES) 2015/2447 numatyto pereinamojo laikotarpio, per kurį pasirengiama taikyti registruotųjų eksportuotojų sistemą, pratęsimo kai kuriose pagal bendrąją lengvatinių muitų tarifų sistemą lengvatomis besinaudojančiose šalyse procedūra
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 66 straipsnio a punktą,
         kadangi:
         
                     (1)
                  
                  
                     Komisijos įgyvendinimo reglamentu (ES) 2015/2447 (2) nustatomos Reglamento (ES) Nr. 952/2013 64 straipsnio 1 dalyje nurodytos procedūrinės taisyklės, kuriomis siekiama palengvinti lengvatinės prekių kilmės nustatymą Sąjungoje, įskaitant procedūrines prekių kilmės taisykles, taikomas Sąjungos bendrosios lengvatinių muitų tarifų sistemos (BLS) tikslais;
                  
               
                     (2)
                  
                  
                     Įgyvendinimo reglamento (ES) 2015/2447 79 straipsnio 4 dalyje nustatyta, kad visos BLS lengvatomis besinaudojančios šalys registruotųjų eksportuotojų sistemą (toliau – REX sistema) BLS lengvatinės kilmės statusui patvirtinti turi taikyti ne vėliau kaip nuo 2020 m. birželio 30 d. Po šios datos tų šalių kompetentingos institucijos nebegali išduoti A formos kilmės sertifikatų;
                  
               
                     (3)
                  
                  
                     siekiant suvaldyti COVID-19 plitimą, kurį 2020 m. kovo 11 d. Pasaulio sveikatos organizacija paskelbė pandemija, įvestos precedento neturinčios priemonės, visų pirma žmonių izoliavimo ir socialinių kontaktų ribojimo priemonės. Šios priemonės padarė poveikį ir BLS lengvatomis besinaudojančių šalių įmonių ir viešojo administravimo įstaigų, kurios dalyvauja įgyvendinant BLS kilmės procedūras ir diegiant bei taikant REX sistemą, darbuotojams, o tai turėjo neigiamą įtaką įprastai darbo tvarkai, gamybai ir prekybai;
                  
               
                     (4)
                  
                  
                     pripažindami poveikį prekybos partneriams, Komisija ir Sąjungos vyriausiasis įgaliotinis užsienio reikalams ir saugumo politikai bendrame komunikate dėl pasaulinio ES atsako į COVID-19 protrūkį nustatė tvirto ir kryptingo Sąjungos atsako, kuriuo siekiama remti šalių partnerių pastangas kovoti su COVID-19 pandemija, planus (3);
                  
               
                     (5)
                  
                  
                     dėl COVID-19 pandemijos kai kurioms BLS lengvatomis besinaudojančioms šalims kilo didelių sunkumų laikytis REX sistemos taikymo pradžios – 2020 m. birželio 30 d. – termino. Lengvatomis besinaudojančioms šalims, kuriose REX sistema negalėjo būti įdiegta ar naudojama dėl pandemijos, turėtų būti suteikta galimybė pasinaudoti pereinamojo laikotarpio pratęsimu;
                  
               
                     (6)
                  
                  
                     atsižvelgiant į tai, kad toks pratęsimas būtų išimtinė priemonė, kuria nukrypstama nuo Įgyvendinimo reglamente (ES) 2015/2447 numatytos didžiausios pereinamojo laikotarpio trukmės, lengvatomis besinaudojanti šalis turėtų pateikti pranešimą, kuriame nurodytų, kad jai reikia pereinamojo laikotarpio pratęsimo, ir išdėstytų tai pagrindžiančias priežastis, ir darbo planą, kuriame išsamiai išdėstytų, kaip ketina pradėti visapusiškai taikyti REX sistemą numatytam pratęstam pereinamajam laikotarpiui pasibaigus. Dėl tų pačių priežasčių pereinamasis laikotarpis iki REX sistemos taikymo pradžios turėtų būti pratęstas tik tam tikram laikui;
                  
               
                     (7)
                  
                  
                     turėtų būti numatytas ataskaitų teikimo mechanizmas, užtikrinantis, kad lengvatomis besinaudojančios šalys, kurioms pereinamasis laikotarpis buvo pratęstas, toliau rengtųsi REX sistemos taikymui, kad spėtų pasirengti iki naujo termino;
                  
               
                     (8)
                  
                  
                     atsižvelgiant į sunkumus, su kuriais dėl COVID-19 pandemijos susiduria tam tikros lengvatomis besinaudojančios šalys vykdydamos savo įsipareigojimus, šis reglamentas turėtų įsigalioti skubos tvarka;
                  
               
                     (9)
                  
                  
                     šiame reglamente nustatytos priemonės atitinka Muitinės kodekso komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            
               (1)   Nukrypstant nuo Įgyvendinimo reglamento (ES) 2015/2447 79 straipsnio 4 dalies, bendrosios lengvatinių muitų tarifų sistemos lengvatomis besinaudojanti šalis, kuriai dėl COVID-19 pandemijos kyla sunkumų įvykdyti to įgyvendinimo reglamento 70 ir 72 straipsniuose nustatytas pareigas arba iki 2020 m. birželio 30 d. užbaigti savo eksportuotojų registracijos procesą, gali pranešti, kad jai reikia pratęsti REX sistemos taikymo pereinamąjį laikotarpį.
            
            
               (2)   Pranešimas pagal 1 dalį Komisijai pateikiamas raštu ne vėliau kaip 2020 m. liepos 15 d. Jame paaiškinama, kodėl dėl COVID-19 pandemijos būtina pratęsti pereinamąjį laikotarpį. Prie pranešimo pridedamas darbo planas, kuriame pateikiama išsami informacija apie tai, kaip pranešančioji šalis ketina iki 2020 m. gruodžio 31 d. pradėti visapusiškai taikyti REX sistemą.
            
            
               (3)   Jei pagal 1 dalį pateiktas pranešimas yra pakankamai išsamus, pereinamasis REX sistemos taikymo laikotarpis lengvatomis besinaudojančiai šaliai pratęsiamas iki 2020 m. gruodžio 31 d.
            
            
               (4)   Komisija savo interneto svetainėje paskelbia lengvatomis besinaudojančių šalių, kurioms pereinamasis laikotarpis buvo pratęstas, sąrašą.
            
            
               (5)   Iki 2020 m. gruodžio 31 d. lengvatomis besinaudojančios šalies, kuriai pereinamasis laikotarpis buvo pratęstas pagal 1–4 dalis, kompetentingos institucijos eksportuotojų, kurie tuo metu dar nėra registruoti, prašymu toliau išduoda A formos kilmės sertifikatus.
            
         
         
            2 straipsnis
            Kiekviena lengvatomis besinaudojanti šalis, kuriai pereinamasis laikotarpis buvo pratęstas pagal 1 straipsnį, iki 2020 m. rugsėjo 30 d. Komisijai pateikia ataskaitą, kurioje išsamiai pristatoma pažanga, padaryta įgyvendinant 1 straipsnio 2 dalyje nurodytą darbo planą, ir smulkiai apibūdinamos visos taisomosios priemonės, būtinos, kad REX sistema būtų pradėta taikyti iki 2020 m. gruodžio 31 d.
         
         
            3 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. birželio 5 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 269, 2013 10 10, p. 1.
         
            (2)  2015 m. lapkričio 24 d. Komisijos įgyvendinimo reglamentas (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės (OL L 343, 2015 12 29, p. 558).
         
            (3)  JOIN(2020) 11 final; Bendras komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Komunikatas dėl pasaulinio ES atsako į COVID-19 protrūkį“.